האם המועצה המקומית פרדס חנה כרכור העלימה עין מתפילות בהפרדה מגדרית בשטחים ציבוריים? במהלך יום כיפור, הופתעו התושבים לגלות ששטחים ציבוריים הופקעו לטובת תפילות בהפרדה • בשכונת עומרים החדשה הוצב בימים האחרונים אוהל זמני שהקימה המועצה • גם בגינת וייל, שבשכונת נווה אשר, התקיימה תפילה בהפרדה מגדרית, אולם במועצה טוענים כי לא נתנו לכך כל אישור
 "בוקר אחד לפני כמה ימים הודיעו שמקימים אוהל תפילה של חב"ד בלב השכונה", אמר תושב שכונת עומרים החדשה בפרדס חנה כרכור, שביקש להישאר בעילום שם. "הקימו אותו עוד באותו היום. מדובר בשטח שהוא בפיתוח ומיועד לגנים ולטיפת חלב. הקימו בלי לשאול אף אחד מאיתנו בזמן שמתוכנן בית כנסת בשכונה וזה לא המיקום המתוכנן, בזמן שיש מסביב לשכונה עוד שבעה בתי כנסת. הרי גם אנחנו הולכים להתפלל", סיפר.  לאורך החג, ברחבי המועצה התקיימו תפילות בהפרדה. במועצה טוענים כי הן מתרחשות במשך שנים, בהתאם לסטטוס קוו של היישוב. אך בניגוד למקומות אחרים, בשכונת עומרים הוקם בפעם הראשונה אוהל זמני לתפילות בעלות של 5,850 שקל, על קרקע ציבורית. המימון יצא מאגף שפ"ע (שיפור פני העיר) של המועצה המקומית ובאישור ראשת המועצה הגר פרי-יגור. במועצה טוענים כי האוהל, שאינו נדרש בהיתר, הוקם בהמשך לפניות תושבים ובהם נציגות חב"ד. אלא שכבר בימים שלפני החג, היו פרסומים מטעם חב"ד על "אוהל התפילות של חב"ד עומרים", בצירוף מילות תודה למועצה המקומית על העזרה והסיוע. השכרת האוהלים, יש לציין, היא לתקופה של שלושה שבועות. בשיחה עם "שקוף", סיפר תושב פרדס חנה כרכור כי במהלך החג, התקיימו התפילות באוהל בהפרדה מגדרית מלאה. "אין לנו בעיה עם בתי כנסת, מה שמפריע לנו שגוף חיצוני סימן את השכונה, שהיא יעד לכיבוש", הוא אומר. החשש שלו מתבסס על פרסומים של בית חב"ד ברחבי הרשת שבהם נתקלו תושבי השכונה. "שכונת עומרים היא שכונה חדשה שהולכת ונבנית בפאתי פרדס חנה", נכתב בפרסום של חב"ד על השכונה החדשה. "השכונה מתאכלסת באלפי תושבים – והם זקוקים למישהו שיגלה להם את הנשמה", כתבו ברשימה שהתפרסמה ברחבי הרשת. "הפעילות בשכונת העומרים התחילה כבר לפני חג הפסח, וכעת היא ממשיכה בכל הכוח. אלפי היהודים שיגיעו להתגורר בשכונת העומרים יתקבלו בידיים פתוחות ויתחברו למסר של קבלת פני משיח. זה בידיים שלנו – תנו לבית חב"ד התחלה טובה וכוח לכבוש יעד חדש לרבי מלך המשיח שליט"א". "המרחב הציבורי צריך להיות חופשי מדת", אומר ל"שקוף" יאיר נהוראי, עו"ד ופעיל חברתי, מחבר הספר "המהפכה השלישית". יחד עם זאת, "המחוקק יכול בחקיקה ספציפית לפגוע בעקרון, כפי שקרה בבג"ץ פסח. משכך, כאשר יש התנגשות בין עקרון הזכות לחופש מדת במרחב הציבורי להחלטת הרשות העירונית, צריך לבחון מה הסמכות החוקית המשפטית עליו הוא נסמך". נהוראי מציין כי "מה שקובע זה החוק ולא אמירות כלליות על סטטוס קוו". העובדה שאירוע מסוים "מתרחש במשך שנים, לא הופך אותו לחוקי", הוא מוסיף. גם בגינת וייל שבשכונת נווה אשר התקיימה תפילה בהפרדה מגדרית, אולם במועצה טוענים כי לא נתנו לכך כל אישור. זאת בניגוד לעמדת חב"ד. בשיחה עם "שקוף", אמר הרב יוסי ריפקינד, שמנהל את בית חב"ד, כי קיבל לכך אישור עקרוני מהמועצה. לטענתו, אישור כזה ניתן "בשנה השנייה של האירועים, כנראה שבחגים של 2018". המועצה אישרה לכם לקיים את התפילה בגינת וייל ביום כיפור? "כן, אנחנו עושים הכל חוקי". ואם הם לא היו מאשרים, היית יודע? כלומר אתה האדם? "כן". כי במועצה טוענים שעשיתם את זה בלי אישור ובלי שפניתם אליהם "לא פנינו השנה. בעבר אמרו לנו שדברים כאלה לא צריכים אישור, אולי זה השתנה. זה כמו שמעמידים סוכת אבלים, זה עוד לפני כל הסיפור עם בג"ץ". מתי הם אמרו לכם שלא צריך אישור? "בעבר, לא יודע, בשנים קודמות".  כל שנה קיימתם שם תפילה? "כן, כבר שש שנים, זה אירוע ותיק".   החודש התרחש אירוע נוסף שהסעיר את תושבי פרדס חנה כרכור: פרסומת לחוגים בהפרדה מגדרית. מה חשבו על כך המועמדים לראשות המועצה? התגובות המלאות בסרטון:  תגובת המועצה המקומית פרדס חנה כרכור "התפילות ברחבי המושבה התנהלו כפי שהתנהלו לאורך השנים ובהתאם לסטטוס קוו של היישוב, הנהוג מזה עשורים רבים. בנוגע להדר סנטר: מדובר בשטח פרטי ולא ציבורי. תפילות בגן וויל בנווה אשר בוצעו ללא עדכון וידוע הרשות המקומית. במתחם עומרים המצוי בבינוי, המועצה דאגה לאוהל תפילה זמני לחגי תשרי. בביה"ס מעיינות חב"ד ביקשו אישור מהמועצה לבצע תפילות, המועצה כבשנים עברו, אישרה בכפוף לאישור הנהלת בית הספר והנחיותיה". אוהל התפילה בעומרים שהוקם ע"י המועצה, הוקם בהמשך לפניות תושבים וביניהם נציגות חב"ד בשכונה האוהל יפורק מיד לאחר סוכות". תגובת בית חב"ד "בהמשך לשיחתנו, התפילות מתקיימות בגן וייל כבר שש שנים, בזמנו פנינו למועצה המקומית פרדס חנה בבקשת אישור, ואז אמרו לנו שאין כל צורך בכך. כמידי שנה משתתפים באירוע זה מאות אנשים אשר שמחים על קיומו, ומודים על השירות הזמין הניתן להם. חשוב לציין, כי התפילות השנה נערכו באותו הפורמט שבו הן מתקיימות כבר כמה שנים, לרווחתם ורווחתן של כלל התושבים שבאים לקחת בהם חלק". 